‘Bendegeweld, ander misdade belangriker as mense op strande’ | Netwerk24
Deur Marelize Barnard 22 Junie 2020 18:45
Met al hoe meer misdade wat te midde van die vlak 3-inperkingsmaatreëls in Kaapstad gepleeg word, het die metropolisie nou nie meer genoeg mannekrag om voortdurend strande te patrolleer nie.
Richard Bosman, uitvoerende direkteur van die Kaapstad-metro se direktoraat vir veiligheid en sekuriteit, sê die metro is bewus daarvan dat mense vir ontspanning na strande begin terugkeer.
“Soos ons vantevore aangedui het, het die metro aan die nasionale regering geskryf dat strande oopgestel moet word, maar ons het nog geen reaksie gekry nie,” sê Bosman.
Dan Plato, burgemeester van Kaapstad, het op 29 Mei aan dr. Nkosazana Dlamini-Zuma, minister van samewerkende regering en tradisionele sake, geskryf en gevra dat die nasionale regulasies aangepas word sodat strande, asook die munisipale parke wat nog gesluit is, vir die publiek oopgestel kan word.
Plato het uitgewys dit is wye en oop ruimtes wat juis vanweë die aard daarvan ’n veilige afstand tussen mense moontlik maak. Nog geen antwoord is van Dlamini-Zuma hieroor verkry nie.
Bosman het op sy beurt by navraag gesê wat wetstoepassing betref, is die metro, en ook sonder twyfel ander wetstoepassers van ander regeringsvlakke, se fokus nou verdeel. Daar is merkbaar meer misdaad sedert begin Junie, insluitend bendegeweld, en hulpbronne moet ook op dié voorkeurgebiede gefokus word.
Meer oor: Kaapstad-Metro | Bendegeweld | Strande | Misdaad
2 van metropolisie sterf in aanval
Blaaskans vir metropolisie verby met dronkbestuur